[{"text_idx": "#000001", "text": "Mae Ynysowen yn un o\u2019r pentrefi niferus yng Nghymru lle mae diffyg cysylltiad wedi datblygu rhwng ei bobl a\u2019r tir. Er eu bod wedi\u2019u hamgylchynu gan natur, ychydig iawn o bobl yn y gymuned sy\u2019n ei fwynhau\u2019n aml iawn. Nid yw\u2019r mannau naturiol hyn yn cael eu hysbysebu ac mae nifer fawr o bobl yn dal i fod yn anghyfarwydd a\u0302 nhw. Y rheswm am hyn yw diffyg hygyrchedd, gwaith neu addysg, a blaenoriaethau eraill sy\u2019n gwthio ein cysylltiad a\u0302\u2019n hamgylchedd o\u2019r neilltu."}, {"text_idx": "#000003", "text": "Bydd rheoli\u2019r tir a\u2019r coetir ei hun yn gyfle gwych i ehangu sylfaen sgiliau pobl frwdfrydig leol; o luosogi hadau, bondocio, monitro a chynnal amodau pridd, a sesiynau amgylcheddol eraill. Mae tystiolaeth i ddangos bod y gweithgareddau hyn yn gwella iechyd a lles ac yn creu ymdeimlad o gydlyniant cymunedol y mae angen mawr amdano. Bydd y llwybr cerdded a ddefnyddir yn helaeth yn cael ei ymestyn a\u2019i wella i greu llwybr dolennog o Patsy\u2019s Field sy\u2019n caniata\u0301u i ymwelwyr fynd yn rhwydd o amgylch nodweddion yr ardal. Mae cyfleoedd di-ben-draw i hyrwyddo gwirfoddoli drwy grwpiau gweithgareddau tyfu a choetiroedd, gweithgareddau creadigol naturiol, a chadwraeth a gwella cynefinoedd. Am ein bod eisiau gwella bioamrywiaeth leol drwy ddiogelu cynefinoedd o werth cadwraethol sy\u2019n bodoli eisoes, ynghyd a\u0302 rhai newydd \u2013 megis cynefinoedd draenogod, ystlumod, adar ac ati \u2013 mae hwn yn gyfle gwych i gynnig dysgu estynedig drwy ysgolion coedwig a gweithgareddau cymdeithasol a chreadigol."}, {"text_idx": "#000004", "text": "Yn fwyaf diweddar, defnyddiwyd y tir fel parth dros dro ar gyfer addysg, archwilio a gweithgareddau drwy brofiad i deuluoedd lleol. Yn ystod haf 2021 gwelwyd rhai o\u2019r digwyddiadau mwyaf llwyddiannus i gael eu cynnal ar y plot yn ystod y blynyddoedd diwethaf. Darparwyd amrywiaeth eang o weithgareddau \u2013 archwilio coetiroedd, adnabod coed, planhigion a phryfed, fforio, a sesiynau ailgysylltu diwylliannol. Cafodd y sesiynau hyn dderbyniad da ac roeddent yn ffordd berffaith o bontio\u2019r bwlch ac ail uno plant o ysgolion cyfrwng Cymraeg a Saesneg lleol. Byddai adeiladu strwythur addysgol a allai gynnal digwyddiadau o\u2019r fath yn rheolaidd ynghyd a\u0302 grwpiau mwy personol, yn adfywio lle sy\u2019n segur ac yn rhoi cyfleoedd addysgol mewn pynciau sy\u2019n cael eu hanwybyddu\u2019n aml, er bod y diddordeb ynddynt yn tyfu ymysg pobl ifanc heddiw a bod cymaint o fudd iddynt o\u2019u gwneud. Bydd y ganolfan addysg yn lle perffaith i arbenigwyr lleol, hyfforddwyr a thiwtoriaid sy\u2019n ymweld gynnal dosbarthiadau a chyrsiau, gwella adnoddau dysgu amgen yn yr ardal, yn ogystal ag ysbrydoli brwdfrydedd newydd am ein hamgylchedd."}]